**(N á v r h)**

**ZÁKON**

**z ........ 2023,**

**ktorým sa mení a dopĺňa zákon č. 250/2012 Z. z. o regulácii v sieťových odvetviach v znení neskorších predpisov a ktorým sa mení a dopĺňa zákon č. 251/2012 Z. z. o energetike a o zmene a doplnení niektorých zákonov v znení neskorších predpisov**

Národná rada Slovenskej republiky sa uzniesla na tomto zákone:

**Čl. I**

Zákon č. 250/2012 Z. z. o regulácii v sieťových odvetviach v znení zákona č. 435/2013 Z. z., zákona č. 321/2014 Z. z., zákona č. 391/2015 Z. z., zákona č. 164/2017 Z. z., zákona č. 177/2018 Z. z., zákona č. 309/2018 Z. z., zákona č. 221/2019 Z. z., zákona č. 297/2019 Z. z., zákona č. 198/2020 Z. z., zákona č. 276/2020 Z. z., zákona č. 419/2020 Z. z., zákona č. 516/2021 Z. z., zákona č. 85/2022 Z. z., zákona č. 256/2022 Z. z., zákona č. 324/2022 Z. z., zákona č. 363/2022 Z. z. a zákona č. 433/2022 Z. z. sa mení a dopĺňa takto:

1. V § 9 sa odsek 1 dopĺňa písmenom p), ktoré znie:

„p) vypracúva a zverejňuje na svojom webovom sídle metodiku hodnotenia dodávateľov elektriny a dodávateľov plynu pri plnení povinností podľa osobitného predpisu.17e)“.

Poznámka pod čiarou k odkazu 17e znie:

„17e) § 34 ods. 11 a § 69 ods. 7 zákona č. 251/2012 Z. z. v znení zákona č. ..../2023 Z. z.“

2. V § 10 sa písmeno b) dopĺňa tretím bodom, ktorý znie:

„3. plnenie povinností dodávateľov elektriny a dodávateľov plynu podľa osobitného predpisu,17e)“.

3. V § 10 sa písmeno f) dopĺňa bodom 22, ktorý znie:

„22. výsledky vyhodnotenia plnenia povinností dodávateľov elektriny a dodávateľov plynu podľa osobitného predpisu,17e)“.

4. V § 13 sa odsek 4 dopĺňa písmenom c), ktoré znie:

„c) uloženie povinnosti pre dodávateľa elektriny alebo dodávateľa plynu zabezpečiť množstvo elektriny alebo množstvo plynu podľa osobitného predpisu17e), a to v rozsahu minimálne 80 % voči časti, v ktorej dodávateľ elektriny alebo dodávateľ plynu nesplnil povinnosť podľa osobitného predpisu17e), pričom uloženú povinnosť je dodávateľ elektriny alebo dodávateľ plynu povinný splniť najneskôr 20. kalendárneho dňa v mesiaci, ktorý predchádza kalendárnemu mesiacu, v ktorom sa má realizovať dodávka elektriny alebo dodávka plynu.“.

5. § 15 sa dopĺňa odsekmi 9 a 10, ktoré znejú:

„(9) Konanie o vecnej regulácii vo veci rozhodnutia o uložení povinnosti zabezpečiť množstvo elektriny dodávateľom elektriny alebo množstvo plynu dodávateľom plynu podľa § 13 ods. 4 písm. c) sa začína z podnetu úradu. Ak dodávateľ elektriny alebo dodávateľ plynu nezabezpečí množstvo elektriny alebo množstvo plynu podľa osobitného predpisu17d), úrad vydá predbežné opatrenie, ktorým uloží povinnosť dodávateľovi elektriny zabezpečiť úradom určené množstvá elektriny alebo dodávateľovi plynu zabezpečiť úradom určené množstvá plynu na účely dodávky elektriny alebo dodávky plynu, a to v lehote určenej úradom. Úrad konanie o vecnej regulácii zastaví, ak dodávateľ elektriny alebo dodávateľ plynu v konaní preukáže, že splnil podmienky uložené predbežným opatrením. Úrad v konaní o vecnej regulácii vydá rozhodnutie, ktorým rozhodne o nesplnení povinnosti dodávateľa elektriny zabezpečiť určené množstvo elektriny alebo nesplnení povinnosti dodávateľom plynu zabezpečiť určené množstvo, ak dodávateľ elektriny alebo dodávateľ plynu v plnom rozsahu nesplní podmienky uložené predbežným opatrením. Rozhodnutie podľa predchádzajúcej vety sa doručuje dodávateľovi elektriny alebo dodávateľovi plynu a dodávateľovi poslednej inštancie.

(10) Za splnenie povinností uložených predbežným opatrením podľa odseku 9 na zabezpečenie množstva elektriny alebo množstva plynu sa považuje okrem zabezpečenia množstva elektriny alebo množstva plynu aj suma finančných prostriedkov zabezpečujúca nákup potrebného množstva elektriny alebo plynu zodpovedajúca predpokladanej trhovej hodnote množstva elektriny alebo množstvo plynu na zabezpečenie dodávky elektriny alebo dodávky plynu, na ktoré sa opatrenie vzťahuje. Výpočet sumy finančných prostriedkov podľa predchádzajúcej vety úrad určí podľa metodiky úradu vypracovanej podľa § 9 písm. p).“.

6. V 18 odsek 4 znie:

„(4) Odvolanie v cenovom konaní, v konaní o mimoriadnej regulácii a v konaní o vecnej regulácii podľa 15 ods. 9 nemá odkladný účinok.“.

7. V § 24 sa odsek 2 dopĺňa písmenami x) a y), ktoré znejú:

„x) poskytovania informácií o meraniach v distribučnej sústave prevádzkovateľom distribučnej sústavy dodávateľovi elektriny alebo organizátorovi krátkodobého trhu s elektrinou pre účely fakturácie dodávky elektriny koncovým odberateľom elektriny a poskytovania informácií o meraniach v distribučnej sieti prevádzkovateľom distribučnej siete dodávateľovi plynu pre účely fakturácie dodávky plynu koncovým odberateľom plynu,

y) postupu pri predkladaní žiadostí o pripájanie zariadení na výrobu elektriny a zariadení na uskladňovanie elektriny do distribučnej sústavy, vrátane postupu spracovania a vyhodnocovania týchto žiadostí.“.

8. V § 29 ods. 1 písm. b) sa slová „rozhodnutím alebo potvrdením“ nahrádzajú slovami „rozhodnutím, opatrením alebo potvrdením“.

9. V § 29 ods. 1 písm. o) v treťom bode sa na konci vkladá čiarka a slová „vrátane vyčíslenia skutočných nákladov na zabezpečenie dodávky elektriny a plynu podľa jednotlivých kategórií odberateľov“.

10. V § 40 odseku 4 písmeno an) znie:

„an) zabezpečenia množstva elektriny a plynu pre dodávku elektriny koncovým odberateľom elektriny a dodávku plynu koncovým odberateľom plynu a termíny a rozsah predkladania údajov o rozsahu zabezpečeného množstva elektriny a plynu a spôsobe tohto zabezpečenia, vrátane spôsobu a rozsahu predkladania údajov o obstarávacích nákladoch a iných finančných parametroch spojených so zabezpečením množstva elektriny a plynu pre dodávku elektriny koncovým odberateľom elektriny a dodávku plynu koncovým odberateľom plynu,“.

11. V § 40 sa odsek 4 dopĺňa písmenami ao) a ap), ktoré znejú:

„ao) rozsahu a spôsobu poskytovania informácií prevádzkovateľom distribučnej sústavy dodávateľovi elektriny alebo organizátorovi krátkodobého trhu s elektrinou na účel fakturácie dodávky elektriny koncovým odberateľom elektriny a rozsahu a spôsobu poskytovania informácií prevádzkovateľom distribučnej siete dodávateľovi plynu na účel fakturácie dodávky plynu koncovým odberateľom plynu,

ap) predkladania žiadostí o pripojenie zariadení na výrobu elektriny a zariadení na uskladňovanie elektriny do distribučnej sústavy, vrátane podmienok spracovania a vyhodnocovania týchto žiadostí.“.

**Čl. II**

Zákon č. 251/2012 Z. z. o energetike a o zmene a doplnení niektorých zákonov v znení zákona č. 391/2012 Z. z., zákona č. 352/2013 Z. z., zákona č. 382/2013 Z. z., zákona č. 102/2014 Z. z., zákona č. 321/2014 Z. z., zákona č. 91/2016 Z. z., zákona č. 315/2016 Z. z., zákona č. 162/2018 Z. z., zákona č. 177/2018 Z. z., zákona č. 309/2018 Z. z., zákona č. 419/2020 Z. z., zákona č. 85/2022 Z. z., zákona č. 256/2022 Z. z., zákona č. 324/2022 Z. z., zákona č. 393/2022 Z. z. a zákona č. 433/2022 Z. z. sa mení a dopĺňa takto:

1. § 10 sa dopĺňa odsekom 7, ktorý znie:

„(7) Povolenie na dodávku elektriny úrad zruší aj vtedy, ak držiteľ povolenia nepredložil úradu tri po sebe nasledujúce mesiace údaje o zabezpečenom množstve elektriny podľa § 34 ods. 11. Povolenie na dodávku plynu úrad zruší aj vtedy, ak držiteľ povolenia nepredložil úradu tri po sebe nasledujúce mesiace údaje o zabezpečenom množstve plynu podľa § 69 ods. 7.“.

2. V § 18 sa odsek 6 dopĺňa písmenom d), ktoré znie:

„d) opakovane nezabezpečil množstvo elektriny podľa § 34 ods. 11 alebo množstvo plynu podľa § 69 ods. 7, a zároveň úrad v posledných 12 mesiacoch vydal tri rozhodnutia podľa osobitného predpisu39a).“.

Poznámka pod čiarou k odkazu 39a znie:

„39a) § 15 ods. 9 zákona č. 250/2012 Z. z. v znení zákona č. ..../2023 Z. z.“.

3. V § 34 odsek 11 znie:

„(11) Dodávateľ elektriny je povinný

1. zabezpečiť množstvo elektriny pre dodávku elektriny koncovým odberateľom elektriny, s ktorými uzatvoril zmluvu o dodávke elektriny alebo zmluvu o združenej dodávke elektriny, pričom za splnenie povinnosti podľa predošlej časti vety sa považuje, ak dodávateľ elektriny preukáže, že k 1. pracovnému dňu kalendárneho mesiaca „m-2“ má zabezpečený nákup elektriny na veľkoobchodnom trhu s fyzickou dodávkou v mesiaci „m“ v objeme zodpovedajúcom najmenej 85 % objemu dodávky v mesiaci „m“, ktorú možno realisticky očakávať na základe parametrov zmlúv o dodávke elektriny a zmlúv o združenej dodávke elektriny uzatvorených s koncovými odberateľmi elektriny, a súčasne preukáže spôsobilosť množstvo elektriny nakúpené mimo vymedzeného územia dodať koncovým odberateľom na vymedzenom území,
2. predkladať úradu údaje o zabezpečenom množstve elektriny,
3. predkladať úradu údaje o obstarávacích nákladoch a iných finančných parametroch spojených so zabezpečením množstva elektriny,
4. poskytovať úradu súčinnosť pri dodatočnom preskúmavaní alebo pri kontrole správnosti údajov poskytovaných podľa písmen b) a c).“.

4. V § 69 odsek 7 znie:

„(7) Dodávateľ plynu je povinný

1. zabezpečiť množstvo plynu pre dodávku plynu koncovým odberateľom plynu, s ktorými uzatvoril zmluvu o dodávke plynu alebo zmluvu o združenej dodávke plynu, pričom za splnenie povinnosti podľa predošlej časti vety sa považuje, ak dodávateľ plynu preukáže, že k 1. pracovnému dňu kalendárneho mesiaca „m-2“ má zabezpečený nákup plynu na veľkoobchodnom trhu s fyzickou dodávkou v mesiaci „m“ v objeme zodpovedajúcom najmenej 85 % objemu dodávky v mesiaci „m“, ktorú možno realisticky očakávať na základe zmluvných parametrov zmlúv o dodávke plynu a zmlúv o združenej dodávke plynu uzatvorených s koncovými odberateľmi plynu, a súčasne preukáže spôsobilosť množstvo plynu nakúpené mimo vymedzeného územia dodať koncovým odberateľom na vymedzenom území, a to aj prostredníctvom zabezpečenej cezhraničnej prepravnej kapacity na zabezpečenie prepravy plynu na vymedzené územie, ak plyn zabezpečil mimo vymedzeného územia,
2. predkladať úradu údaje o zabezpečenom množstve plynu,
3. predkladať úradu údaje o obstarávacích nákladoch a iných finančných parametroch spojených so zabezpečením množstva plynu,
4. poskytovať úradu súčinnosť pri dodatočnom preskúmavaní alebo pri kontrole správnosti údajov poskytovaných podľa písmen b) a c).“.

**Čl. III**

Tento zákon nadobúda účinnosť dňom vyhlásenia.